Pranešimas, kuriuo patikslinamas Pranešimas apie antidempingo tyrimo dėl tam tikrų importuojamų Kinijos Liaudies Respublikos kilmės polivinilo alkoholių inicijavimą

(2019/C 378/08)

2019 m. liepos 30 d. Komisija paskelbė pranešimą, kuriuo inicijuojamas antidempingo tyrimas dėl tam tikrų importuojamų Kinijos Liaudies Respublikos kilmės polivinilo alkoholių (1) (toliau – 2019 m. liepos 30 d. pranešimas).

Tame pranešime tiriamasis produktas aprašytas taip:

„Šiame tyrime nagrinėjamas produktas – tam tikri PVA homopolimero dervos pavidalo, kurių klampumas (4 % tirpale) ne mažesnis kaip 3 mPas, tačiau ne didesnis kaip 61 mPas, o hidrolizės laipsnis ne mažesnis kaip 80,0 mol %, tačiau ne didesnis kaip 99,9 mol % (toliau – tiriamasis produktas).“

Per tyrimą nustatyta, kad produkto aprašymas ir, visų pirma, klampumo ir hidrolizės laipsnio nustatymo metodas nebuvo pakankamai tikslūs, dėl to nacionalinėms muitinėms galėjo kilti neaiškumų ir (arba) jos galėjo produktą priskirti neteisingam klasifikaciniam kodui. Be to, ekonominės veiklos vykdytojai galėjo neteisingai suprasti aprašymą ir tuo remdamiesi nuspręsti nepranešti apie save kaip suinteresuotąją šalį. Todėl reikia patikslinti pranešime apie inicijavimą pateiktą produkto apibrėžtį ir nurodyti, kaip ir kokiomis sąlygomis nustatomas klampumas ir hidrolizės laipsnis, ir, visų pirma, kad klampumas ir hidrolizės laipsnis nustatomi pagal ISO 15023-2 metodą.

Dėl šios priežasties Komisija patikslina tiriamojo produkto apibrėžtį.

Papildomos informacijos taip pat pateikta su pastaba prie suinteresuotosioms šalims susipažinti skirtos bylos.

1. Patikslinimas dėl tiriamojo produkto

2019 m. liepos 30 d. pranešimo 2 skirsnyje tiriamasis produktas aprašytas taip:

„Šiame tyrime nagrinėjamas produktas – tam tikri PVA homopolimero dervos pavidalo, kurių klampumas (4 % tirpale) ne mažesnis kaip 3 mPas, tačiau ne didesnis kaip 61 mPas, o hidrolizės laipsnis ne mažesnis kaip 80,0 mol %, tačiau ne didesnis kaip 99,9 mol % (toliau – tiriamasis produktas).“

Kaip paaiškinta pirmiau, per tyrimą nustatyta, kad šis aprašymas yra nepakankamai išsamus.

Dėl to, Komisijos nuomone, reikėtų patikslinti, kad šiame tyrime nagrinėjamas produktas yra:

„homopolimero dervų pavidalo poli(vinilo alkoholis), kurio struktūroje yra arba nėra nehidrolizuotų acetato grupių ir kurio klampumas (4 % vandeniniame tirpale esant 20 °C temperatūrai) ne mažesnis kaip 3 mPa·s, bet ne didesnis kaip 61 mPa·s, o hidrolizės laipsnis ne mažesnis kaip 80,0 mol %, bet ne didesnis kaip 99,9 mol %, klampumą ir hidrolizės laipsnį nustatant pagal ISO 15023-2 metodą.“

Toliau kaip informacija pateikti tiriamojo produkto KN ir TARIC kodai.

Siekdama išvengti abejonių, Komisija pažymi, kad šis patikslinimas neturi reikšmingo poveikio Komisijos įtarimų dėl dempingo ir žalos analizei, kuri visiškai atitinka tyrimo aprėptį.

2. KN ir TARIC kodai

Kad vėliau nebūtų nesusipratimų, Komisija taip pat patikslina KN ir TARIC kodus, kurie buvo pateikti tik kaip informacija 2019 m. liepos 30 d. pranešimo 3 skirsnio pirmoje pastraipoje. Tiriamojo produkto kodai: KN kodas ex 3905 30 00 (TARIC kodas 3905300091).

Kaip ir anksčiau, šie KN ir TARIC kodai pateikiami tik kaip informacija.

3. Procedūra

Suinteresuotosios šalys, kurios mano esančios susijusios su šiuo patikslinimu arba kurios galbūt apie save nepranešė, nes manė esančios nesusijusios su šiuo tyrimu, yra raginamos susisiekti su Komisija per 7 dienas nuo šio pranešimo dienos, kad, jei tinkama, pateiktų tolesnės informacijos arba praneštų apie save ir, jei nori, paprašytų klausimyno.

Tai galima padaryti vienu iš šių e. pašto adresų:

TRADE-AD654-PVA-INJURY@ec.europa.eu

TRADE-AD654-PVA-DUMPING@ec.europa.eu

Visos dėl šio pranešimo gautos pastabos ir informacija, taip pat bet kokia papildoma informacija šiuo klausimu bus pateiktos su pastaba prie suinteresuotosioms šalims susipažinti skirtos bylos.

(1) OL C 256, 2019 7 30, p. 4.